CELEX: 22021D2323
Language: hr
Date: 2021-12-21 00:00:00
Title: Odluka br. 2/2021 Vijeća za partnerstvo osnovanog Sporazumom o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane od 21. prosinca 2021. o produljenju prijelaznog razdoblja tijekom kojeg Ujedinjena Kraljevina može odstupiti od obveze brisanja podataka iz evidencije podataka o putnicima nakon izlaska putnika iz Ujedinjene Kraljevine [2021/2323]

29.12.2021   
               
               
                  HR
               
               
                  Službeni list Europske unije
               
               
                  L 467/6
               
            
         ODLUKA br. 2/2021 VIJEĆA ZA PARTNERSTVO OSNOVANOG SPORAZUMOM O TRGOVINI I SURADNJI IZMEĐU EUROPSKE UNIJE I EUROPSKE ZAJEDNICE ZA ATOMSKU ENERGIJU, S JEDNE STRANE, I UJEDINJENE KRALJEVINE VELIKE BRITANIJE I SJEVERNE IRSKE, S DRUGE STRANE
         od 21. prosinca 2021.
         o produljenju prijelaznog razdoblja tijekom kojeg Ujedinjena Kraljevina može odstupiti od obveze brisanja podataka iz evidencije podataka o putnicima nakon izlaska putnika iz Ujedinjene Kraljevine [2021/2323]
         VIJEĆE ZA PARTNERSTVO,
         uzimajući u obzir Sporazum o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane („Sporazum o trgovini i suradnji”), a posebno njegov članak 552.,
         budući da:
         
                     (1)
                  
                  
                     Člankom 552. stavkom 4. Sporazuma o trgovini i suradnji predviđeno je da Ujedinjena Kraljevina briše podatke iz evidencije podataka o putnicima (dalje u tekstu: PNR) nakon njihova izlaska iz zemlje, osim ako je procjenom rizika utvrđena potreba da se ti podaci iz PNR-a zadrže.
                  
               
                     (2)
                  
                  
                     Člankom 552. stavkom 11. predviđeno je da Ujedinjena Kraljevina može privremeno odstupiti od stavka 4. tog članka u prijelaznom razdoblju dok ne provede tehničke prilagodbe u najkraćem mogućem roku (dalje u tekstu: prijelazno razdoblje). Tijekom tog prijelaznog razdoblja nadležno tijelo Ujedinjene Kraljevine sprečava upotrebu podataka iz PNR-a koji se trebaju izbrisati, primjenom dodatnih zaštitnih mjera na te podatke iz PNR-a navedene u članku 552. stavku 11. točkama od (a) do (d).
                  
               
                     (3)
                  
                  
                     Prema članku 552. stavku 10. to se odstupanje primjenjuje zbog posebnih okolnosti zbog kojih Ujedinjena Kraljevina ne može izvršiti tehničke prilagodbe potrebne za pretvaranje sustava obrade podataka iz PNR-a koje je Ujedinjena Kraljevina upotrebljavala dok se na nju primjenjivalo pravo Unije u sustave koji bi omogućili brisanje podataka iz PNR-a u skladu s člankom 552. stavkom 4. (dalje u tekstu: posebne okolnosti).
                  
               
                     (4)
                  
                  
                     Člankom 552. stavkom 13. predviđeno je da, ako posebne okolnosti i dalje postoje, Vijeće za partnerstvo produljuje prijelazno razdoblje za godinu dana.
                  
               
                     (5)
                  
                  
                     Ujedinjena Kraljevina dostavila je Posebnom odboru za suradnju u izvršavanju zakonodavstva i pravosudnu suradnju procjenu u skladu s člankom 552. stavkom 12. točkom (b) o tome postoje li i dalje te posebne okolnosti, zajedno s opisom dotad učinjenog na pretvaranju sustava obrade podataka iz PNR-a Ujedinjene Kraljevine u sustave koji bi omogućili brisanje podataka iz PNR-a u skladu s člankom 552. stavkom 4. te, u skladu s člankom 552. stavkom 12. točkom (a), izvješće neovisnog upravnog tijela iz članka 552. stavka 7. i mišljenje nadzornog tijela Ujedinjene Kraljevine iz članka 525. stavka 3. o tome jesu li učinkovito primijenjene dodatne zaštitne mjere iz članka 552. stavka 11., dopunjeno izvješćem nadzornog tijela Ujedinjene Kraljevine zaprimljenim 30. studenoga 2021.
                  
               
                     (6)
                  
                  
                     Posebni odbor za suradnju u izvršavanju zakonodavstva i pravosudnu suradnju razmotrio je 19. listopada 2021 izvješće i procjenu u skladu s člankom 552. stavkom 13.
                  
               
                     (7)
                  
                  
                     Stranke zaključuju da posebne okolnosti i dalje postoje,
                  
               DONIJELO JE OVU ODLUKU:
         
            Članak 1.
            Prijelazno razdoblje tijekom kojeg Ujedinjena Kraljevina može odstupiti od obveze iz članka 552. stavka 4. Sporazuma o trgovini i suradnji produljuje se do 31. prosinca 2022.
         
         
            Članak 2.
            Ova Odluka stupa na snagu na dan donošenja.
         
         
            Sastavljeno u Bruxellesu i Londonu 21. prosinca 2021.
            
               
                  Za Vijeće za partnerstvo
               
               
                  Supredsjedatelji
               
               Maroš ŠEFČOVIČ
               Elizabeth TRUSS